Tilbage i 90'erne lå kvadratmeterprisen på et parcel- eller rækkehus nogenlunde ens i landets kommuner. Bevares, prisen var højere i København end Vestjylland, men landsgennemsnittet var 4.000 per kvadratmeter, og de flerste kommuner svingede med et par tusinde kroner deromkring.

Sådan er det ikke længere.

Ved årtusindeskiftet begynder en markant skævvridning af boligpriserne. København og omegnskommunerne stikker lige så stille af fra de øvrige, og i årene inden finanskrisen eksploderer priserne nærmest.

Under krisen led prisudviklingen et knæk, men efter en stagnering de senere år, er prisen nu på vej op igen. I dag er Frederiksberg Kommune landets dyreste med en gennemsnitlig kvadratmeterpris på mere end 41.000 kroner - det er 20 gange mere end på Ærø, der har den laveste pris.

I videoen er hver kommune repræsenteret ved en farvet bold, der stiger og falder i takt med prisudviklingen for parcel- og rækkehuse. Der er nærmest tale om en hektisk dans. Priserne er i faktiske tal, det vil sige, der ikke er korrigeret for inflation.

Herunder kan du sammenligne prisudviklingen i din egen kommune med landets øvrige. I udgangspunktet har vi udvalgt 5 kommuner med meget store forskelle i mellem. Men du kan også selv indtaste et kommunenavn i boksen til højre og selv bestemme, hvilke kommuner du vil undersøge.

Kilde: Realkreditrådet